**11) A Fővárosi Önkormányzat egyéb feladatok kiadásai**

**Climate-KIC projektek: 888902**

A projekt célja, hogy széles körben elérhetővé tegye a klímaváltozás negatív hatásainak csökkentéséhez szükséges szaktudást és elősegítse az innovatív termékek, szolgáltatások piacra jutását. Fő területei: a klímakutatás (a klímaváltozással járó helyzetek kezelése), a vízkészlet kezelése (Európa vízkészleteinek kezelése), városok (rugalmasság és alacsony szén-dioxid kibocsátású rendszerek), termelés (nulla szén-dioxid kibocsátású rendszerek). A címen tervezett előirányzat a projekttel kapcsolatosan felmerülő költségek (pl. kiküldetésekhez kapcsolódó költségek, műhelymunkához kapcsolódó költségek (catering és disszemináció), partnerségi díj) fedezete. A 2021-ben várhatóan beérkező 10.466 ezer Ft EU-s támogatás betervezésre került.

**Forgótőke ÁFA finanszírozásra: 891201**

A BKK Zrt. Fejlesztési Megállapodásán alapuló 2021. évi fejlesztésekhez kapcsolódó visszaigényelhető ÁFA átmeneti finanszírozására szolgál. A megelőlegezett összeg bevételi oldalon is megtervezésre került.

**BKV-DBR 4-es metró forgótőke ÁFA finanszírozására: 892401**

A BKV ÁFA forgótőke finanszírozásához szükséges fedezetet tartalmazza a cím. A megelőlegezett összeg bevételi oldalon is megtervezésre került.

**Enviroduna Kft. BKSZT eljárói díj: 889701**

A BKSZT-vel kapcsolatos peres ügyek eljárói díjának fedezete a címen szereplő előirányzat.

**Interreg – Duna Transznacionális Program „Urban Forest Danube”: 892902**

A projekt célja a városi erdők hosszú távú, fenntartható kezelése, az erdők gazdasági, társadalmi és kulturális szerepének összehangolása, a természetes biológiai sokféleségük megőrzése. A címen tervezett előirányzat a projekttel kapcsolatosan felmerülő költségek (pl. kommunikációs költségek, rendezvények szervezési költségei, utazási költségek, külső szakértők és szolgáltatások költségei) fedezete. A 2021-ben várhatóan beérkező 14.264 ezer Ft EU-s támogatás betervezésre került.

**Horizont 2020 ATELIER projekt: 894202**

A projekt célja alapvetően a városüzemeltetési feladatok energiahatékony ellátására irányuló koncepciók kidolgozása. A címen tervezett előirányzat a projekttel kapcsolatosan felmerülő költségekre (pl. replikálási terv elkészítése, catering, utazási költségek, a szakmai rendezvényeken történő részvételi költségek, kommunikációs költségek, valamint rendezvények szervezése) nyújt fedezetet. A 2021-ben várhatóan beérkező 11.422 ezer Ft EU-s támogatás betervezésre került.

**Horizont 2020 Fast Track projekt: 897202**

A projekt célja, hogy fenntartható mobilitási innovációs megoldások kifejlesztésén keresztül az éghajlati változásoknak ellenálló városi, városkörnyéki és vidéki területeket hozzon létre 24 helyszínen. A projekttel kapcsolatosan felmerülő rendezvényszervezésre, utazásra, szállásra és kommunikációs költségekre áll rendelkezésre a címen tervezett előirányzat. A 2021-ben várhatóan beérkező 14.228 ezer Ft EU-s támogatás betervezésre került.

**„Horizont 2020 USER-CHI" projekt: 894602**

A projekt célja innovatív megoldások kidolgozása, amelyek igazodnak a felhasználói igényekhez, ezáltal is népszerűsítve az elektromos autók használatát. A pályázat két területre koncentrál: a városi lassú töltés, valamint a TEN-t hálózat mentél elhelyezkedő gyors/villámtöltési infrastruktúrára. A címen tervezett előirányzat szakmai feladatok elvégzésére, rendezvényekkel kapcsolatos költségekre, rendezvényeken való részvételi költségekre, kommunikációs költségekre, mintabeavatkozás eszközbeszerzésére biztosít fedezetet. A 2021-ben várhatóan beérkező 106.980 ezer Ft EU-s támogatás betervezésre került.

**UMKIC Mobihelp projekt: 896502**

A projekt célja, hogy a járvány ideje alatt a sérülékeny társadalmi csoportokat (idősek, mozgásukban korlátozottak stb.) összekösse önkéntesekkel egy szoftveres platform segítségével. Budapest szerepe a projektben a városlakók bevonása workshopok szervezésével és kommunikációs kampánnyal. A címen adminisztrációs díjra került fedezet biztosítva.

**Klíma- és környezetügyi feladatok: 897302**

A címen szereplő 358.800 ezer Ft az alábbi feladatokra nyújt fedezetet:

* Liszt Ferenc Nemzetközi Repülőtér környezeti hatástanulmány készítésére 50.000 ezer Ft,
* környezetvédelmi feladatok ellátása érdekében külső szakértői keret 5.000 ezer Ft,
* pályázat előkészítési keret 30.000 ezer Ft,
* klímakommunikáció 150.000 ezer Ft,
* mintaprojektek előkészítésére (koncepció kidolgozás, Hűsítő Budapest kampány) 123.800 ezer Ft.

**Nemzetközi tagdíjak: 887802**

Az Eurocities, a Világörökség Városok Szervezete, a Történeti Városok Ligája, az Egyesült Városok és Helyi Önkormányzatok Világszervezet, a Procura+, ICLEI, Energy Cities, Urban Mobility-KIC, valamint Tisztességes Munka Városi Hálózat tagdíjára, valamint az árfolyamingadozás fedezetére tartalékkeret került betervezésre a címen.

**Belföldi tagdíjak: 897402**

Önkormányzati Szövetségnek, Magyar Önkormányzatok Szövetségének és Budapest Önkormányzatok Szövetségének tagdíjának fedezete szerepel a címen.

**Főpolgármesteri Iroda feladataihoz kapcsolódó tanácsadó szolgáltatásokra, szakértői díjra: 894302**

Az Iroda feladataihoz kapcsolódó jogi, közigazgatási és városfejlesztési tanácsadásra nyújt fedezetet a címen rendelkezésre álló fedezet.

**Digitális Budapest Program: 895802**

A Fővárosi Önkormányzat helyi közügyeinek, közszolgáltatásokkal kapcsolatos lakossági tájékoztatásoknak, városimázzsal és városarculattal kapcsolatos kommunikációs szolgáltatásoknak, kampányai megvalósításához kapcsolódó, valamint a hatékony kommunikációt elősegítő szolgáltatásoknak (pl. hirdetési, fotós, videós, valamint sajtófigyelés) a fedezetét tartalmazza a címen rendelkezésre álló előirányzat.

**Fővárosi Önkormányzat Képviselő Testületének juttatásai: 886401**

A címen tervezett előirányzat a kompenzációs listáról bejutott képviselők, a bizottság elnökei, a tanácsnok és a külső bizottsági tagok tiszteletdíjára és a kapcsolódó járulékokra nyújt fedezetet.

**Fővárosi Önkormányzat Képviselő Testületének juttatásai: 886402**

A címen tervezett előirányzat a kompenzációs listáról bejutott képviselők és a külső bizottsági tagok költségtérítésére nyújt fedezetet.

**Önkormányzati választott tisztségviselők kiadásai: 888001**

A Főpolgármester és helyettesei illetményére, cafetériára, költségtérítéseikre és a kapcsolódó járulékokra, dologi kiadásra tervezett előirányzat.

**Önkormányzati választott tisztségviselők kiadásai és a Budapest Ösztöndíj Program: 888002**

A Főpolgármester és helyettesei egyéb nem rendszeres személyi juttatásaira és a hozzájuk kapcsolódó járulékokra, dologi kiadásokra, valamint a Budapest Ösztöndíj Programban résztvevők juttatására nyújt fedezetet a címen tervezett előirányzat.

 **Települési támogatás: 884201**

A 2011. évi CLXXXIX. törvény. 23. § (4) bekezdése, az 1993. évi III. törvény 7. §., 25. §, 45. §., valamint a 15/2015. (II. 25.) Fővárosi Közgyűlés rendelete alapján a Fővárosi Önkormányzat által biztosított fedezet a Budapesten tartózkodó hajléktalanok segélyének, rendkívüli települési támogatásának kifizetéséhez szükséges.

**Köznevelési, kulturális és szociálpolitikai feladatokhoz kapcsolódó kiadások: 887301**

A címen tervezett előirányzat a gondozási szükséglet felülvizsgálatához szükséges belgyógyász, pszichiáter éves díjára, a Kossuth Lajos utca 14-16. szám alatt lévő ingatlan használati díjának és közüzemi díjainak kifizetésére, valamint a felmerülő közigazgatási hatósági eljárási illetékek és díjak kifizetésére nyújt fedezetet.

**Szolidaritási hozzájárulás: 846001**

Magyarország 2021. évi központi költségvetéséről szóló 2020. évi XC. törvény 40. § (4) bekezdése, valamint a törvény 2. számú mellékletének 56. pontja alapján a Fővárosi Önkormányzatot szolidaritási hozzájárulás jogcímén terhelő elvonás fedezetének előirányzata került betervezésre ezen a címen.

**Önkormányzat által fizetett kártérítés: 849201**

Jogerős bírósági ítélet és peren kívüli megállapodások alapján járadékfizetési kötelezettségekre tartalmaz fedezetet a cím, melyre átvezetésre került a korábban a közegészségügyi ágazatnál a „887101 Műhibaperek után fizetett járadékokra” címen megtervezett 6 fő orvosi műhibák miatti járadékfizetéseinek fedezete.

**Vitatott, peres és egyéb jogi ügyek kiadásaira: 849901**

A cím a vitatott és peres ügyekre, a peren kívüli egyezség megkötésére, bírósági ítéletek végrehajtására, jogi képviseleti díjakra és minden egyéb jogi szakértői tevékenységhez kapcsolódó kiadásokra biztosít fedezetet.

**Pénzügyi tanácsadó szolgáltatások ellátása: 880202**

Budapest Főváros Önkormányzata feladatainak ellátásához kapcsolódó üzleti, vezetői és pénzügyi tanácsadó szolgáltatások -     pénzügyi tevékenységekhez, beruházások, felújítások előkészítéséhez, lebonyolításához, egyes pénzügyi szolgáltatások igénybevételéhez, továbbá    költségvetési gazdálkodási tevékenységhez, valamint adózási kérdésekhez kapcsolódó tanácsadás - igénybevételének fedezetét tartalmazza a cím.

**Önkormányzati vezetők személyi reprezentáció kiadásai: 882202**

A Főpolgármester és helyettesei részére betervezett reprezentációs kiadások fedezetét tartalmazza a cím.

**Könyvvizsgálói díj: 887501**

Független könyvvizsgálói szolgáltatás igénybevételének, valamint projektek könyvvizsgálatának fedezete került betervezésre a címen.

**Városdiplomáciai kiadások kerete: 884102**

Városdiplomáciai kiadásokra, önkormányzati választott tisztségviselők külföldi kiküldetéseinek szállás-, és útiköltség térítésére, valamint napidíj, annak járulékai, illetve reprezentáció, személyszállítás és egyéb dologi költségeinek fedezetére áll rendelkezésre a címre tervezett előirányzat.

**Protokolláris és egyéb dologi kiadások: 891802**

Az önkormányzat, illetve a társfőosztályok reprezentációjára, vendéglátásra, ajándékokra, valamint azok járulékaira, tolmácsolásra, fordításra, kegyeleti költségekre, valamint egyéb szolgáltatásokra nyújt fedezetet a címen tervezett előirányzat.

**Önkormányzati belföldi kiküldetések költségei: 893501**

Önkormányzati belföldi kiküldetések szállás- és útiköltség térítésére, napidíjra, annak járulékaira, reprezentációra, személyszállításra és egyéb dologi költségeinek fedezetére áll rendelkezésre a címre tervezett előirányzat.

**Nemzeti és fővárosi ünnepek, rendezvények kerete: 895902**

Nemzeti és fővárosi ünnepek, nagyrendezvények alkalmával nyújtott vendéglátásra, rendezvénytechnikai és egyéb szolgáltatásokra biztosít fedezet a címen betervezett előirányzat.

**Közösségi gyűlések és Nyitott Budapest kiadások: 896102**

A Koordinációs Főosztály Társadalmi Együttműködések Osztálya (Nyitott Budapest) közreműködésével megvalósított közösségi gyűlések költségeire, a résztvevő állampolgárok juttatásaira, a rendezvény során biztosított étkezésre, az Osztály részvételiséggel és társadalmasítással összefüggő tevékenységéhez kapcsolódó társadalmi tájékoztatással és bevonással összefüggő, továbbá az Osztály feladataihoz kapcsolódó egyéb kiadásokra nyújt fedezetet a címen rendelkezésre álló fedezet.